ଅପୁର୍ବୀ ସିଂହ ଚନ୍ଦେଲା (ଜନ୍ମ : ୪ ଜାନୁଆରୀ ୧୯୯୩ ) ଜଣେ ଭାରତୀୟ ବନ୍ଧୁକଚାଳିକା ଓ ସେ ୧୦ ମିଟର ଏୟାର ରାଇଫଲ ବିଭାଗରେ ପ୍ରତିଯୋଗିତା କରିଥାନ୍ତି  । ସେ ୨୦୧୪ ମସିହାରେ ଗ୍ଲାସଗୋଠାରେ ହେଇଥିବା କମନୱେଲ୍ସ ଗେମରେ ସେହି ସେହି ବିଭାଗରେ ଭାରତପାଇଁ ପ୍ରତିଯୋଗିତା କରି ସ୍ୱର୍ଣ୍ଣ ପଦକ ପ୍ରାପ୍ତ ହେଇଥିଲେ । ପ୍ରାରମ୍ଭିକ ଜୀବନ ଭାରତୀୟ ରାଜ୍ୟ ରାଜସ୍ଥାନର ଜୟପୁର ସହରରେ ଜନ୍ମ ଗ୍ରହଣ କରିଥିବା ଅପୁର୍ବୀ ସେଠାକାର ମହାରାଣୀ ଗାୟତ୍ରୀ ଦେବୀ ବାଳିକା ସ୍କୁଲରେ ଶିକ୍ଷା ପ୍ରାପ୍ତ ହେଇଥିଲେ । ପରେ ସେ ନୂଆ ଦିଲ୍ଲୀସ୍ଥିତ ଜେସୁସ ଓ ମେରୀ କଲେଜ , ଦିଲ୍ଲୀ ବିଶ୍ୱବିଦ୍ୟାଳୟରେ ସମାଜବିଜ୍ଞାନ ସହ ଡିଗ୍ରୀ କରିଥିଲେ । ପରିବାର ଅପୁର୍ବୀ ଚନ୍ଦେଲା, ଏକ ରାଜପୁତ ପରିବାରରେ ଜୟପୁରଠାରେ ଜନ୍ମଗ୍ରହଣ କରିଥିଲେ । ତାଙ୍କ ପିତା କୁଳଦୀପ ସିଂହ ଚନ୍ଦେଲାଙ୍କର ହୋଟେଲ ବ୍ୟବସାୟ ଥିଲା ଓ ତାଙ୍କ ମାଁଙ୍କ ନାମ ବିନ୍ଦୁ ରାଠୋର । ଅବଦାନ ଅପୁର୍ବୀ ନୂଆଦିଲ୍ଲୀଠାରେ ଅନୁଷ୍ଠିତ ହେଇଥିବା ୨୦୧୨ ମସିହାର ଜାତୀୟ ଶୁଟିଙ୍ଗ ପ୍ରତିଯୋଗିତାରେ ତାଙ୍କର ନିଜ ବିଭାଗ ୧୦ ମିଟର ଏୟାର ରାଇଫଲରେ ସ୍ୱର୍ଣ୍ଣ ପଦକ ପ୍ରାପ୍ତ ହେଇଥିଲେ । ତାହା ସିନିୟର ବିଭାଗରେ ତାଙ୍କର ପ୍ରଥମ ପଦାର୍ପଣ ଥିଲା । ୨୦୧୪ ମସିହାରେ ସେ ହେଗଠାରେ ହେଇଥିବା ଆନ୍ତର୍ଜାତିକ ପ୍ରତିଯୋଗିତାରେ ୪ଟି ପଦକ ହାସଲ କରିଥିଲେ । ସେଥି ମଧ୍ୟରୁ ଦୁଇଟି ଭିନ୍ନ ବିଭାଗରେ ଦୁଇଟି ଏକକ ଓ ୨ଟି ଦଳଗତ ମେଡାଲ ରହିଥିଲା । ସେହି ବର୍ଷରେ ସେ ଗ୍ଲାସଗୋଠାରେ ରାଜ୍ୟଗୋଷ୍ଠୀ କ୍ରୀଡ଼ାରେ ମଧ୍ୟ ମହିଳା ଏକକ ୧୦ ମିଟର ଏୟାର ରାଇଫଲରେ ସେ ସ୍ୱର୍ଣ୍ଣ ପଦକ ଜିତିଥିଲେ । ସେଠାରେ ସେ ୨୦୬.୭ ପଏଣ୍ଟ ପାଇ ରାଜ୍ୟଗୋଷ୍ଠୀ କ୍ରୀଡ଼ାର ନୂତନ ରେକର୍ଡ଼ ପ୍ରତିଷ୍ଠା କରିଥିଲେ । ୨୦୧୬ ମସିହାରେ ହେଇଥିବା ରିଓ ଅଲିମ୍ପିକ ପାଇଁ ଅପୁର୍ବୀ ଯୋଗ୍ୟତା ଅର୍ଜନ କରିଥିଲେ ମଧ୍ୟ ତାଙ୍କ ନିଜ ବିଭାଗରେ ସେ ୩୪ ନମ୍ବର ସ୍ଥାନରେ ରହିଥିଲେ ।